DA Den Europæiske Unions Tidende CE 78/941

(2004/C 78 E/0995)

SKRIFTLIG FORESPØRGSEL P-0207/04

af Harald Ettl (PSE) til Kommissionen

(23. januar 2004)

Om: Kommissionens planer i forbindelse med overførsel af supplerende pensionsrettigheder

Kommissionen indledte den 12.6.2002 det første trin af høringen af arbejdsmarkedets parter om overførsel af supplerende pensionsrettigheder. I denne forbindelse formuleredes følgende problemer: forudsætningerne for erhvervelse af erhvervsmæssige pensionsrettigheder, bevarelse af de erhvervede rettigheder, overførsel af rettigheder, informationsrettigheder og beskatning af grænseoverskridende ydelser.

Andet trin af høringen af arbejdsmarkedets parter om overførsel af erhvervsmæssige pensionsrettigheder var desværre også resultatløst.

Kommissionen har henvendt sig til arbejdsmarkedets parter for at blive orienteret om disses eventuelle beslutning om at indlede forhandlinger, og om at meddele den, om de vil tage udgangspunkt i en generel løsning, eller om de vil koncentrere sig om bestemte aspekter af overførsel. Den Europæiske Faglige Samarbejdsorganisation (EFS) erklærede sig på mødet i eksekutivkomiteen den 16.-17.10.2003 rede til at indlede forhandlinger med sine europæiske partnere. Sammenslutningen af Industri- og Arbejdsgiverorganisationer i EU, UNICE, reagerede den 19.11.2003 negativt på Kommissionens forslag og gjorde det klart, at den ikke vil indlede forhandlinger om de spørgsmål, Kommissionen har foreslået (1).

Hvordan vil Kommissionen viderebehandle dette spørgsmål, der er meget relevant for arbejdstagere, der i deres karriere arbejder i flere medlemsstater?

Forberedes der et forslag til direktiv, eller skrinlægges dette spørgsmål?

Svar afgivet på Kommissionens vegne af Anna Diamantopoulou

(19. februar 2004)

Kommissionen beklager, at arbejdsmarkedets parter ikke indleder forhandlinger med henblik på at begrænse tabet af supplerende pensionsrettigheder i forbindelse med erhvervsmæssig mobilitet, både inden for samme land og mellem forskellige lande. I medlemsstaterne har arbejdsmarkedets parter mulighed for at tilpasse reglerne for deres supplerende ordninger, så de giver en bedre beskyttelse af rettigheder for de personer, som skifter arbejde og derved tilknytning til en supplerende pensionsordning. De benytter sig dog ikke nødvendigvis af denne mulighed, og det kan konstateres, at de medlemsstater, hvor de supplerende ordninger er mest udbredt, har fastsat mindstebetingelser og -krav for at beskytte arbejdstagere, der skifter arbejde. Disse bestemmelser vedrører adgangen til ordninger, karenstider, reaktivering af »hvilende« rettigheder (rettigheder for personer, der er trådt ud af en ordning, men endnu ikke har nået pensionsalderen) samt betingelserne for overførsel af rettigheder.

Kommissionen er ved at undersøge mulighederne for at fastsætte mindstebetingelser og -krav på EU-niveau i form at en bindende retsakt. I denne forbindelse baserer den sig på medlemsstaternes lovgivning og på den ekspertise, der findes i Pensionsforummet.

Desuden skal det bemærkes, at vedtagelsen af Europa-Parlamentets og Rådets direktiv 2003/41/EF af 3. juni 2003 (2) om arbejdsmarkedsrelaterede pensionskassers aktiviteter og tilsynet hermed gør det muligt at oprette supplerende pensionsordninger i europæiske koncerner, hvilket kan fremme mobiliteten inden for disse koncerner.

Visse skattemæssige bestemmelser i medlemsstaterne, der berører pensionsfonde, virker begrænsende for den fri udveksling af tjenesteydelser og arbejdstagernes fri bevægelighed. Kommissionen har indledt overtrædelsesprocedurer mod flere medlemsstater. Proceduren mod Belgien vedrører bl.a. bestemmelser om den særskat, som rammer overførsel af kapital til en udenlandsk pensionsfond (3).

(1) UNICE den 19.11.2003.

(2) EUT L 235 af 23.9.2003.

(3) IP/03/1756.